钦定古今图书集成/历象汇编/庶征典/第145卷 > 《自志》沈括
## 钦定古今图书集成/历象汇编/庶征典/第145卷 > 《自志》沈括

翁年三十许时，尝至一处，登小山，花木如覆。锦山之
下有水，澄澈极目，而乔木翳其上。梦中乐之，将谋居
焉。自尔岁一再梦，或三四梦至其处，习之如平生之
游。后十馀年，翁谪居宣城，有道人无外，谓京口山川
之胜，邑之人有圃求售者，及翁以钱三十缗得之，然
未知圃何在。又后六年，翁坐边议谪废，乃庐于浔阳
之熨斗洞，为庐山之游以终身焉。元祐元年，道京口，
登道人所置之圃，恍然乃梦中所游之地。翁叹曰：“吾
缘在是矣。”于是去浔阳之居，筑于京口之陲。巨木蓊
然，水出峡中，渟溁杳冥，绕地之一偏者，目之曰梦溪。